b'\n_START_ARTICLE_\nRumpler C.IV\n_START_SECTION_\nRazvoj\n_START_PARAGRAPH_\nC.IV je nastal iz vmesnega modela Rumpler C.III, ki so ga opremili z motorjem Mercedes D.IVa. Prve izdelane primerke so v januarju 1917 preizku\xc5\xa1ali na tovarni\xc5\xa1kem delu letali\xc5\xa1\xc4\x8da Johannisthal. Ker se je izkazalo za zanesljivo, potrebni so bili le nekateri malenkostni popravki (namestitev nekaj dodatnih napenjalnih \xc5\xbeic za ve\xc4\x8djo trdnost), so \xc5\xbee naslednji mesec prve serijske primerke poslali v bojne enote, kjer so jih takoj za\xc4\x8deli pripravljati za operativno rabo na boji\xc5\xa1\xc4\x8du.\n_START_SECTION_\nNadaljnji razvoj\n_START_PARAGRAPH_\nV letih 1917 in 1918 so pri Rumplerju na podlagi C.IV razvili ve\xc4\x8d novih variant, ki so bile namenjene vsaka svoji to\xc4\x8dno dolo\xc4\x8deni nalogi. Najprej je nastal C.V, ki je bil C.IV opremljen z nosilci za bombe in je bil namenjen napadom na boji\xc5\xa1\xc4\x8dne cilje. Teh niso izdelali veliko saj so imeli pri roki primernej\xc5\xa1a letala za ta namen v letalih razreda CL, ki so jih razvili v istem \xc4\x8dasu. Sledil je izvidni\xc5\xa1ki specialist za ve\xc4\x8dje vi\xc5\xa1ine C.VI, ki ga je poganjal visoko kompresijski motor Maybach Mb.IVa in je imel vgrajeno fotografsko opremo za snemanje terena. Prav tako izvidnik je bil C.VII, ki so ga uporabljali v dveh verzijah, osnovni opazovalni, ter kot vi\xc5\xa1inski fotografski specialist. _NEWLINE_Najbolj znan pa je bil C.IX, ki je bil C.VII z vgrajenim dodatnim rezervoarjem za gorivo in je bil sposoben opravljati ve\xc4\x8d urne opazovalne polete. Izdelovali so ga v dveh variantah, tako kot C.VII, v osnovni opremljenega z radijsko opremo ali pa tako imenovano Rubild razli\xc4\x8dico opremljeno s fotografsko napravo.\n_START_SECTION_\nUporaba\n_START_PARAGRAPH_\nPrvi primerki so pri\xc5\xa1li na fronto v februarju leta 1917. Takoj na za\xc4\x8detku je bilo prvih 60 letal vrnjenih nazaj v tovarno, da so opravili dodatne trdnostne izbolj\xc5\xa1ave na njih. Letalo se je nato obneslo kot zelo primerno za zahtevne vsakodnevne opazovalne naloge na najzahtevnej\xc5\xa1em boji\xc5\xa1\xc4\x8du velike vojne, na zahodni fronti. Rumpler C.IV je bil skupaj z modeloma DFW C.V in LVG C.V najbolj uporabljan delovni stroj razreda C na nem\xc5\xa1ki strani v obdobju 1917-18, torej obdobju ko je bilo teh strojev najve\xc4\x8d v uporabi. _NEWLINE_V pregledu inventarja z datumom 31. avgust 1917 je razvidno, da je bilo v uporabi tedaj 257 teh letal, kar je najvi\xc5\xa1ja \xc5\xa1tevilka za to letalo. \xc4\x8cez leto dni jih je bilo \xc5\xa1e vedno v uporabi preko sto letal C.IV.\n_START_SECTION_\nPre\xc5\xbeiveli Rumpler C.IV\n_START_PARAGRAPH_\nEdini znani pre\xc5\xbeiveli primerek letala se nahaja v nem\xc5\xa1kem muzeju (deutsches museum) kjer so ga v poznih sedemdesetih letih restavrirali in je ponujen na ogled.'